**

# Materiál na rokovanie

**Hospodárskej a sociálnej rady SR**

# dňa 15.8.2016

**K bodu č. 24)**

**Stanovisko k**

**návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov**

**Všeobecne k návrhu:**

Okrem deklarovanej snahy predkladateľa o skvalitnenie a zvýšenie konkurencieschopnosti podnikateľského prostredia a dosiahnutia efektívnejšej hospodárskej súťaže, návrh zákona obsahuje aj opatrenia v oblasti boja proti daňovým únikom, zvyšovaniu efektivity výberu a vymáhania daní a opatrenia podporujúce dobrovoľné plnenia daňových povinností a pokračovanie v konsolidácii verejných financií. Dochádza k posilňovaniu právnej istoty v oblasti transferového oceňovania a zvýšeniu boja proti agresívnemu daňovému plánovaniu

Z pohľadu ZMOS je medzi najzásadnejšie zmeny možné zaradiť **(**okremzníženia sadzby dane z príjmov právnických osôb na 21 %) opätovné zavedenie zdanenia podielov na zisku (dividend) pri súčasnom zrušení zdravotných odvodov z týchto podielov na zisku (dividend) a zdaňovania členov pozemkových spoločností.Vylúčením týchto príjmov zo zdaňovania v minulosti došlo k porušeniu jedného zo základných princípov – princípu daňovej spravodlivosti. Pozitívom návrhu podľa názoru ZMOS je aj snaha o lepšie zadefinovanie pojmu kontrolovaná transakcia a spresnenie primárnej úpravy základu dane. V rámci boja proti agresívnemu daňovému plánovaniu aj sprísnenie sankcií, ak sa daňovník dopustí konania, ktoré nemá ekonomické opodstatnenie a ktorého výsledkom je účelové obchádzanie daňovej povinnosti

Navrhuje sa zrušiť zdravotné odvody z podielov na zisku (dividend) v nadväznosti na zavedenie ich zdanenia osobitnou sadzbou dane vo výške 10 %. Uvedená zmena prispeje k zníženiu odvodového zaťaženia daňovníkov - fyzických osôb poberajúcich podiely na zisku (dividendy).

Návrh zákona nemá vyčíslený negatívny vplyv na rozpočet miest, obcí a VÚC.

**Pripomienky k návrhu:**

ZMOS pri zaraďovaní a zdaňovaní príjmov odporúča dôsledne rešpektovať charakter a zdroj príjmu, z ktorého sa vyrubuje alebo vypočítava daň v previazanosti aj na zákon č.564/2004 Z. z. o rozpočtovom určení výnosu dane z príjmov územnej samospráve v znení neskorších noviel (napr. daň z podielov na zisku pre zamestnancov obchodných spoločností, členov štatutárnych a dozorných orgánov obchodných spoločností a družstiev, podielov členov pozemkových spoločenstiev a pod.)

**Záver:**

ZMOS navrhuje, aby HSR SR po prehodnotení tejto všeobecnej pripomienky odporučila návrh na rokovanie vlády SR

**Michal Sýkora**

**predseda ZMOS**